НЏО

CROSSOVER STORIES: ВЛАДИМИР НИКОЛОВ
2024-11-23 20:00 - 22:00 (Europe/Skopje) | Театар Јордан Хаџи-Константинов Џинот, Teatar Veles, Veles, 1400, North Macedonia
Авторски концерт на Владимир Николов и Националниот Џез Оркестар во Велес.

На 23-ти ноември во 20:00 часот, во театарот „Јордан Хаџи Константинов-Џинот” во Велес ќе се одржи авторски концерт на македонскиот композитор и диригент Владимир Николов. На концертот ќе бидат изведени одбрани композиции од неговиот богат творечки опус, меѓу нив и неколку светски и македонски премиери. Ова е воедно и негов прв целовечерен авторски концерт со Националниот Џез Оркестар.

Владимир Николов е композитор чие творештво опфаќа широк спектар на изразни средства и жанрови, користејќи ги искуствата во класичната музика и џезот како појдовна точка. Веќе подолго време е “зад сцената” во улога на аранжер во светски оркестарски проекти, но често настапува и како диригент со реномирани солисти и ансамбли. Како редовен аранжер на еден од најдобрите ревиски оркестри во светот – Метропол Оркестра, соработувал со врвни имиња како Џон Клејтон, Ренди Брекер, Винс Мендоза, Џулс Бакли и Џејкоб Колиер. Како автор и бенд лидер има издадено три студиски албуми со ансамблот Николов-Ивановиќ Ундектет. Угледниот магазин JazzTimes овој ансамбл го оценува како „извонреден, еден од моментално најкреативните големи џез ансамбли во Европа”, а Downbeat музиката на овој ансамбл ја оценува како „ритмички сложенa, хармонски евокативнa, беспрекорно аранжиранa”.

Овие квалитети прострујуваат и во неговата музика за биг-бенд оркестар која соединува различни стилови во еден органски сублимат. За своите композиции и аранжмани за биг-бенд е добитник на бројни награди и признанија. Авторскиот концерт насловен „Crossover Stories” вклучува композиции од различни периоди во минатите 22 години авторска дејност.

Не пропуштајте ја можноста да бидете дел од оваа специјална вечер!

https://vladimirnikolov.com/

НАЦИОНАЛЕН ЏЕЗ ОРКЕСТАР И СТУДЕНТИ
2024-10-08 20:00 - 22:00 | Македонски Народен Театар, Iljo Vojvoda, Skopje, 1000, North Macedonia
Националниот Џез оркестар со задоволство најавува специјален концерт, кој ќе се одржи на 8-ми октомври 2024 година, со почеток во 20:00 часот, во Македонскиот народен театар (МНТ) во Скопје. Овој уникатен настан ќе претставува спој на искуството на професионалните музичари и талентот на студентите од Факултетот за музичка уметност во Скопје и Џез академијата во Штип.

Концертот ќе понуди динамична програма, исполнета со разнородни џез композиции и иновативни аранжмани. Ова вечер ќе биде одлична можност, јавноста да ужива во креативноста и свежината на новите таленти, како и да ги поддржи во нивниот музички развој.

Ве покануваме да бидете дел од оваа незаборавна вечер, која ќе ги слави џезот и младите уметници.

НАЦИОНАЛЕН ЏЕЗ ОРКЕСТАР И МАРТИН ЃАКОНОВСКИ - ШПАТО
2024-09-05 20:30 - 22:30 | Музеј Битола, St Clement of Ohrid BB, Bitola, 7000, North Macedonia
БИЛЕТИ

Националниот џез оркестар ве води на уште едно музичко патување, овој пат во Битола. Полека ја заокружуваме летната сезона со уште еден концерт на Оркестарот кој овој пат за свој гостин ќе го има Мартин Ѓаконовски – Шпато.

A Letter to Ray е насловот на концертот кој ќе се одржи на 5ти септември, на локацијата позната под името Пацио, Музеј Битола, со почеток од 20:30 часот, а диригент на концертот ќе биде Џијан Емин.

Мартин Ѓаконовски e македонски контрабасист и композитор кој живее во Германија и се смета за еден од најистакнатите џез-уметници во Европа.

Ѓаконовски потекнува од музичко семејство; неговата мајка била џез-пејачка, а неговиот татко, Драган Ѓаконовски-Шпато, е истакнат македонски композитор, диригент и музички аранжер, основоположник на Биг Бендот на Радио Скопје.Мартин Ѓаконовски од своја шестгодишна возраст учи виолина за на 14 години да се пренасочи кон контрабасот, по што наскоро формира свој бенд, триото Шпато.

Во 1991 година ги започнува студиите на музичкиот универзитет во Келн. Соработува со групите на Пол Кун, Лин Ариале, Оливија Трамер, Пол Шигихара, Никола Симион, Бојан З, Андерс Берг Кранц, Омер Клајн и Биг-бендот од Франкфурт. Со музичари како Роман Швалер, Енди Мидлтон, Тони Лакатош и Чарли Маријано, настапува на најголемите европски фестивали, меѓу кои фестивалите во Загреб, Брисел, Билбао, Краков и Леверкузен. Соработува на албуми со Хуго Рид и Томас Кремер, во џез триото во Франкфурт, и Маркус Бургерс во рамки на Септер Бурбон.

Има соработувано и снимено повеќе од осумдесет ЦД-а на џез и светска музика, меѓу другите со Душко Гојкович, Пол Кун, Николас Симион, Антонио Фарао / Боб Берг, Мајкл Сагмајстер, Анке Хелфрич, Торстен Гудс, Ференц Снетбергер, Дејан Терзиќ, Европско собрание, Клаудиус Валк трио, Ратко Зјача / Симоне Занчини / Адам Нусбаум.

Концертот со наслов A Letter to Ray е еден вид посвета на еден од највиртуозните контрабасисти на сите времиња и “писмо со благодарност” за неговата трага врз џез музиката. Реј Браун е еден од најпопуларните и најплодните музичари во џез музиката чија умешност и богат звук го става на врвот на листата највлијателни џез музичари, повеќе од 50 години.

Билетите по цена од 500 денари може да ги набавите на MK Tickets.

Се гледаме во Битола.

НАЦИОНАЛЕН ЏЕЗ ОРКЕСТАР И ВАСИЛ ХАЏИМАНОВ
2024-08-11 22:00 - 23:30 | Долни Сарај, Охрид, Ilindenska 5, Ohrid, North Macedonia
На 11 август, со почеток од 22 часот, на сцената на Долни Сарај, Охрид, концерт ќе одржи Националниот џез оркестар, а гостин на концертот кој ќе биде диригиран од страна на маестро Џијан Емин, ќе биде истакнатиот српски пијанист со македонско потекло, композитор и лидер на бенд, познат по својот иновативен пристап кон џез-фјужн и светската музика – Васил Хаџиманов.

Роден на 23 јуни, 1973 година во Белград, Србија (тогаш Југославија), Хаџиманов потекнува од семејство на музичари; неговиот татко е познатиот пеач, композитор и актер, Зафир Хаџиманов, а мајка познатата пејачка и актерка, Сенка Велетанлиќ.

Васил уште од мали нозе покажува исклучителен музички талент и започува со своето формално образование по класичен пијано, но набрзо навлегува во џезот и фјужн-музиката, црпејќи инспирација од различни музички традиции, вклучувајќи ја балканската, африканската и индиската музика.

Во текот на 90тите години, Васил Хаџиманов е особено присутен и признат на српската музичка сцена со својот бенд, изведувајќи уникатен спој на џез импровизација со елементи на балканските народни ритми и мелодии. Неговата музика се карактеризира со сложени ритми, богати хармонии и длабока интеграција на различни музички култури.

Во текот на својата кариера, Хаџиманов има соработувано со бројни меѓународни музичари и има издадено повеќе албуми кои добиваат позитивни оцени од критиката, меѓу кои „Васил Хаџиманов бенд“ (2001), „7/8 & 11“ (2008) и „Alive“ (2016). Неговите композиции често ги рефлектираат неговите искуства и согледувања за културната различност на Балканот и пошироко. Во 2023 година го издава албумот “Keyf” чија промоција се одржа неодамна и во земјава и наиде на навистина добар прием од публиката.

Васил Хаџиманов продолжува да биде водечка фигура во современата џез и фјужн музичка сцена, признат како по неговото виртуозно свирење пијано, така и по неговата способност да ги премости културните поделби преку музиката.

На концертот во Долни Сарај ќе бидат изведени дел од најпознатите композиции на Хаџиманов, адаптирани за изведба со биг-бенд, како и композиции од неодамна промовираниот албум “Keyf.” Аранжманите на композициите се на Владимир Николов, Тони Китановски и самиот Хаџиманов.

Island Vis MUSIC BREEZE // Festival
2024-06-28 18:00 - 22:00 | Vis, Croatia, Prirovo, Vis, 21480, Croatia (Local Name: Hrvatska)
Step into the elegant and profoundly beautiful world of jazz music at the equally breathtaking Vis Island! The most remarkable debut festival of the year, called Island Vis Music Breeze, offers timeless melodies and soulful rhythms of legendary artists, creating an unforgettable jazz experience. Don’t miss your chance to be part of history in the making. Join us on Vis Island and let the music take you on an unforgettable journey!

We present you a carefully created lineup with the most well-known names in the genre:28/06 Petak

Rambo Amadeus & Macedonian National Jazz Orchestra – Macedonia

Lana Janjanin Quartet – Croatia/Slovenia29/06 Subota

Hojsak & Novosel – Croatia

Zasto Kafka? – Serbia

Vlatko Stefanovski Trio – Macedonia

Dilatum Jazz Quartet – Croatia30/06 Nedjelja

Matija Dedic Quartet (feat. Lu Dedic) – Croatia

Vasil Hadzimanov Band – Serbia/Macedonia

The festival is proudly organized by the 3 Gonga Production from Macedonia, supported by the Tourist Board of Vis

BEYOND BOP - НАЦИОНАЛЕН ЏЕЗ ОРКЕСТАР И JOHN RILEY/SIGI FEIGL
2024-06-01 20:00 - 22:00 | Македонски Народен Театар, Iljo Vojvoda, Skopje, 1000, North Macedonia
Ви го најавуваме следниот настан за оваа сезона – Концертот на Националниот џез оркестар со гостите Џон Рајли (тапани) и, за нас добро познатиот диригент, Зиги Фајгл.

Џон Рајли e светски реномиран и признат изведувач, автор и учител, кој соработува со светските водечки џез музичари повеќе од 40 години. Четирикратен добитник на Греми наградата, од вкупно 14 номинации, Џон има реализирано стотици снимки и настапи со Мајлс Дејвис, Дизи Гилеспи, Стен Гец, Вуди Херман, Џон Скофилд, Џо Ловано, Боб Минцер, Карнеги Хол џез бендот, џез оркестарот Вангард и многу други.

Џон е автор на The Art of Bop Drumming, моментално објавена на пет јазици, Beyond Bop Drumming, The Jazz Drummer’s Workshop, и The Master Drummer.

Џон има завршено дипломски студии по џез музика на Универзитетот во Северен Тексас (1975) и мастер студии на Музичката школа на Менхетен (1985), каде денес е и професор. Тој исто таке е професор и на Универзитетот Куцтаун, визитинг професор на Конзерваториумот во Амстердам во Холандија, и редовно држи предавања низ целиот свет.

Зиги Фајгл е добро познат на нашата публика, меѓу другото и по неколкуте досегашни настапи со нашиот оркестар. Фајгл е светски познат диригент на биг бенд, првенствено познат по неговиот придонес за австриската џез сцена. Водел различни биг-бендови и ансамбли, меѓу кои биг бендот во Грац, каде што е и декан и професор на Универзитетот за музика и изведувачки уметности; ХГМ биг бендот, биг бендот Суд, преку својата работа покажувајќи го својот талент за аранжирање и диригирање на големи музички состави.

Работата на Фајгл во музиката за биг бенд често опфаќа широк спектар на стилови, од традиционалните свинг и џез стандарди до посовремени и експериментални композиции. Соработувал со многу реномирани музичари и уметници, како во Австрија, така и на меѓународно ниво, меѓу кои Бил Холман, Тутс Тилеманс, Арт Фармер, Марк Марфи, Боб Брукмаер, Артуро Сандовал и други, и се стекнал со репутација за неговото вешто лидерство и иновативни аранжмани.

Како диригент на биг бенд, Зиги Фајгл игра витална улога во обликувањето на звукот и насоката на ансамблите што ги води, здружувајќи ги талентираните музичари за да создадат динамични и привлечни изведби. Неговата посветеност на уметничката форма и неговиот придонес во традицијата на биг бендот го зацврстија неговото место како почитувана личност во светот на џез музиката.

На програмата ќе бидат композиции од оркестарот Тед Џонс/Мел Луис, оркестарот Vanguard Jazz, како и од Бади Рич биг бендот и Оркестарот Стен Кентон, создадени од повеќе различни композитори меѓу кои: Тeд Џонс, Џим Мекнили, Боб Брукмаер, Бил Холман. Извонредни стандарди и аранжмани кои дополнително ќе ги истакнат способностите на нашиот гостин – тапанар.

Не го пропуштајте концертот на овие музички великани и Националниот џез оркестар.

Сабота, 1 јуни, 2024г. 20ч. Македонски народен театар

Билети за концертот може да набавите на билетарницата на МНТ или online на страната на МНТ, по цена на чинење:

Галерија: 800 ден.Партер: 1000 ден.

Студентите и пензионерите може да ги набават своите билети со попуст од 50% на билетарница, по приложување на соодвете документ.

НАЦИОНАЛЕН ЏЕЗ ОРКЕСТАР И КУРТ ЕЛИНГ
2024-05-15 20:00 - 22:00 | Македонски Народен Театар, Iljo Vojvoda, Skopje, 1000, North Macedonia
Националниот џез оркестар ви го најавува концертот кој со нетрпение го очекувавме – Курт Елинг и Национален џез оркестар.

Еден од најдобрите џез вокали на сите времиња, двократниот добитник на Греми награда, Курт Елинг, доаѓа во Скопје. За него „Њујорк Тимес“ ќе напише дека токму тој е „извонредниот машки џез-вокал на нашето време.“

Според „Вашингтон Пост,“ „“Од средината на 1990-тите, ниту еден џез-пејач не бил толку смел, динамичен или интересен како Курт Елинг”, додека ББС Артс оценува дека тој „… ја турка напред уметноста на џез пеењето, повеќе од било кој друг машки изведувач од неговата генерација“.

Елинг има вкупно десет номинации за Греми награди, од кои има освоено две награди за најдобар вокален џез албум за изданијата Dedicated to you (2009) и Secrets are the best story (2021).

Во текот на својата кариера соработува и снима со Вејн Шортер, Данило Перез, Дејвид Амрам, Ренди Бахман, Боб Белден, Џоан Бракин, Оскар Браун Џуниор, Џоди Кристијан, Били Корган, Орберт Дејвис, Џорџ Фримен, Бади Гај, Јон Хендрикс, Чарли Хантер, Боб Минцер, Бред Мелдау, Ли Ритенур, Џон Пицарели и Боб Шепард. Покрај неговиот бенд со кој најчесто настапува, Курт Елинг бил и член на Квартетот на Бранфорд Марсалис.

Доколку на првите албуми композициите повеќе наликуваат на класичните џез стандарди, звукот на Елинг во последните години добива димензија плус, внесувајќи екстраваганција во музичкиот израз и експериментирајќи со класичните џез музички форми.

Диригент на концертот ќе биде Џијан Емин.

Концертот на Курт Елинг со Националниот џез оркестар ќе се одржи на 15 мај, 2024 година во Македонскиот народен театар, со почеток од 20 часот.

Билетите за концертот може да се набават online на https://mnt.mk/online/index.php?id=560…#или на билетарницата на МНТ по цена на чинење:

3000 денари – ложа (само на билетарница),1500 денари – партер,1000 денари – галерија (само на билетарница).

IT'S ALL ABOUT JAZZ VOL.8
2024-04-30 14:00 - 23:30 | Парк Ибни Пајко, Centar, Skopje, 1000, North Macedonia
На 30ти април, во паркот “Ибни Пајко,” со почеток од 13 часот, ќе се одржи осмото по ред издание на нашиот целодневен џез хепенинг со кој се приклучуваме кон глобалната прослава на Меѓународниот ден на џезот.

Годинава на сцената ќе ги видиме следните артисти:Сашко Николовски Септет (МК)Фани Поса Квартет (ХУ/СРБ/ДЕ)Гоце Стевковски – Богданци Реунион квартет (МК)Лана Јањанин Квартет (ХР)Џијан Емин и Магичниот оркестар (МК)Карлос Сардуј Грув Месинџерс (КУБА).

На настапите им претходи работилницата Џез за деца која се одржува секоја година, наменета за деца од 3 години па нагоре, на која најмладите ќе имаат можност да се запознаат музичките инструменти кои се користат во нашиот оркестар, како и да учествуваат во заедничка композиција.

Оваа меѓународна манифестација, поддржана од Генералниот директор на УНЕСКО, Одри Азулеј, и легендарниот џез-пијанист и композитор Херби Хенкок, кој е амбасадор на УНЕСКО за меѓукултурен дијалог и претседател на Институтот за џез Херби Хенкок, секоја година поврзува заедници, училишта, уметници, историчари, академици и џез ентузијасти ширум светот да слават и да научат нешто повеќе за џезот и неговите корени, за неговата иднина и влијание, истакнувајќи ја потребата од меѓукултурен дијалог и меѓусебно разбирање, и зајакнување на меѓународната соработка и комуникација.

Секоја година, на 30 април, џезот како меѓународна уметничка форма е препознаен како алатка за промовирање на мир и дијалог меѓу културите; почитување на различноста, човековите права и достоинство; алатка за искоренување на дискриминацијата; негување родова еднаквост и промовирање на слободата на изразување.

Ден пред 1ви мај, ве покануваме да заборавите на секојдневните рутини и обврски и да ни се придружите на настанот по кој е препознатлива пролетта во Скопје – глобалната прослава на џезот и неговите придобивки!

Бидете дел од ова случување, заедно да уживаме во радоста на џез музиката бидејќи на овој ден, сѐ е џез!

ЏЕЗ ЛЕКТИРА
2024-04-23 08:00 - 22:00 | Театар Јордан Хаџи-Константинов Џинот, Teatar Veles, Veles, 1400, North Macedonia
По концертот во Скопје, Националниот џез оркестар со програмата под наслов “Џез лектира” гостува во Велес.Концертот ќе се одржи на 23 април, 2024 година, со почеток од 20 часот во театарот „Ј. Х.К – Џинот.“ Велес

На концертот “Џез Лектира,” се осврнуваме на дел од творештвото на Каунт Бејси биг бендот. Вилијам Џејмс, познат како Каунт Бејси е американски џез пијанист, органист, водач на бенд и композитор, познат и како “Кралот на свингот”.Во 1935 година, тој го формира оркестарот „Каунт Бејси“ и ја води оваа група скоро 50 години. Неговата работа резултира со низа иновации во музичкиот израз како употреба на два „поделени“ тенор саксофони, нагласување на ритам секцијата, рифови во биг бенд композиции, аранжери за дополнително проширување на биг бенд звукот и слично.Вторник/ 20:00 часотСе гледаме на џез!

ЏЕЗ ЛЕКТИРА - КАУНТ БЕЈСИ
2024-03-16 20:00 - 22:00 | Македонски Народен Театар, Iljo Vojvoda, Skopje, 1000, North Macedonia
Ви го најавуваме нашиот следен проект, насловен “Џез Лектира,” со кој ве навраќаме во биг бенд ерата, или ерата на свингот – значаен период од музичката историја во кој популарната музика во САД доживува трансформација.

Големи ансамбли, пишани аранжмани кои се истакнуваат наспроти спонтаните солирања, доминација на свинг ритамот, наплив на иновативни композитори, се дел од карактеристиките на оваа ера која го доживува својот врв од 30-тите до средината на 40-тите години нa 20-тиот век.

Во тој период се истакнуваат една група музичари кои како лидери на своите биг бендови прават вистинска револуција во џез музиката во тој период, Меѓу најважните имиња во биг бенд ерата се вбројуваат Дjук Елингтон, Бени Гудман, Глен Милер, и секако Каунт Бејси.

Вилијам Џејмс, познат како Каунт Бејси е американски џез пијанист, органист, водач на бенд и композитор, познат и како “Кралот на свингот”. Во 1935 година, тој го формира оркестарот „Каунт Бејси“ и ја води оваа група скоро 50 години. Неговата работа резултира со низа иновации во музичкиот израз како употреба на два „поделени“ тенор саксофони, нагласување на ритам секцијата, рифови во биг бенд композиции, аранжери за дополнително проширување на биг бенд звукот и слично.

Многу светски познати музичари доаѓаат до израз токму во овој биг бенд, вбројувајќи ги тенор саксофонистите Лестер Јанг и Хершел Еванс, гитаристот Фреди Грин, трубачите Бак Клејтон и Хари „Свитс“ Едисон, тромбонистот Ал Греј, и пејачите Џими Рашинг, Хелен Хумес, Телма Карпентер и Џо Вилијамс.

На концертот “Џез Лектира,” се осврнуваме на дел од творештвото на Каунт Бејси биг бендот, како и на соработката со современата американска џез пејачка и пијанистка, Дајан Шур, меѓудругото добитничка на две Греми награди за најдобра џез пејачка во 1986 и 1987 година. По тој повод, специјална гостинка на концертот е Марија Димитријевиќ, една од најдобрите женски џез пејачки на овие простори.

Концертот ќе се одржи на 16 март, во салата на Македонскиот народен театар, со почеток од 20 часот.

Билетите може да се набават online, на страната на МНТ, или на Билетарницата на МНТ.

JAZZ NOVA ВО ШТИП
2024-03-06 20:00 - 22:00 | НУ Центар за Култура „Ацо Шопов”, Vancho Prke, Stip, Stip, 2000, North Macedonia
На наше големо задоволство, ви го најавуваме концертот под наслов Jazz Nova на Националниот џез оркестар кој овој пат ќе се одржи на 6ти март, со почеток од 20 часот во Штип, во просториите на Н.У. Центар за култура “Ацо Шопов.”

На програмата се композиции за биг бенд од наши македонски автори од различни генерации, така што ви ветуваме уште еден незаборавен настан.

Овој концерт е прв од низата концерти кои ќе бидат изведени во текот на годината од страна на нашиот оркестар во градовите низ Македонија. Целта на овие концерти е да допреме поблиску и до публиката која не е сконцентрирана во главниот град, а секако е желна да слушне и ужива во квалитетна музика и изведба.

Билетите по цена од 300 денари може да ги набавите во билетарата на Центарот за култура, секој ден од 16:30 до 20:30 часот.

Штип, и околината, и сите вие кои би сакале да го проследите овој концерт, се гледаме на 6ти март!

НАЦИОНАЛЕН ЏЕЗ ОРКЕСТАР И ЏОН ИЛИЈА АПЕЛГРЕН
2024-02-14 20:00 - 22:00 | Опера и Балет, Bulevar Goce Delchev 4, Skopje, Skopje, 1000, North Macedonia
14 февруари е датум кој се поврзува со убави нешта, денот на љубовта, денот на виното, а годинава овој датум ќе го одбележи и еден посебен настан, концертот на Националниот џез оркестар со според многумина, еден од најдобрите џез вокали на овие простори, но и пошироко, Џон Илија Апелгрен. Концертот на кој ќе бидат изведени дел од најпознатите хитови на Френк Синатра, во интерпретација на Апелгрен, ќе се одржи во салата на Националната опера и балет, со почеток од 20 часот.

***Френк Синатра се смета за „најголемиот машки поп-пејач во историјата на Америка,“ а некои ќе речат и „најголемиот пејач на 20 век“. Неговата харизматична појава се карактеризира со ретка комбинација на исклучителен вокал и способност да се биде шоумен, карактеристики кои му обезбедија дури три ѕвезди на Булеварот на славните во Холивуд за неговата работа во филмот и музиката.

На програмата ќе бидат изведени дел од најпознатите хитови на Френк Синатра, адаптирани за изведба со биг бенд состав. На сцената Апелгрен ќе биде придружуван од страна на членовите на Националниот џез оркестар.

***

Џон Илија Апелгрен е македонски џез вокалист, именуван како еден од најдобрите вокали на овие простори и пошироко. Често пати споредуван со Нет Кинг Кол, вокалот на Апелгрен нè потсетува на златни денови од ерата на биг бендовите.

Апелгрен зад себе има 39-годишно искуство на македонската музичка сцена од кои 35-годишно искуство како џез изведувач кој настапувал со биг бендот на МРТ, биг бендот на ЗЏМ, и Македонската фихармонија, како и со голем број помали формациски состави. Во текот на неговата музичка кариера има снимено повеќе од 150 џез стандарди.

***

Генерален спонзор на концертот: Комерцијална Банка АД Скопје

JAZZ NOVA
2024-01-23 20:00 - 22:00 | Опера и Балет, Bulevar Goce Delchev 4, Skopje, Skopje, 1000, North Macedonia
Драги наши,

Особено задоволство ни е да ве поканиме на првиот концерт на Националниот џез оркестар кој ќе се одржи на 23 јануари во салатa на НОБ, со почеток од 20 часот. Со овој концерт свечено ќе го одбележиме почетокот, односно продолжувањето на нашата работа, но овој пат како Национален џез оркестар.

На програмата се композиции за биг бенд од наши македонски автори од различни генерации, така што ветуваме уште еден незаборавен концерт.

Бидете таму, заедно да го одбележиме новиот почеток!

*** Билетите ќе може да ги набавите на https://mktickets.mk/
